Salo, Senonensis ecclesiæ humilis [decanus] et universum ejusdem ecclesiæ capitulum, omnibus tam futuris quam præsentibus ad quos litteræ præsentes pervenerint, in Domino salutem. Notum fieri volumus quod dilectus vir Petrus, abbas Sancti-Johannis, de assensu etiam capituli sui, donavit in casamentum et hominium Garnerio de Prato, civi Senonensi et heredibus suis, granchiam de Noolon, perpetuo possidendam cum omnibus appendiciis suis, cum pratis etiam et tota terra arabili quam ecclesia Sancti-Johannis habebat a domo leprosorum Senonensium usque ad villam quæ dicitur Quisy. Garnerius, vero, in recompensationem hujus donationis, donavit præfato abbati et capitulo suo centum libras Parisienses, ad redditus emendos ecclesiæ suæ. Cum autem opus fuerit præfatus Garnerius et hæredes sui, abbati sive capitulo unius equi quadraginta solidis servicium exhibebunt; quem, dum tenuerint eis servicium facere non tenebuntur. Si vero granchia sive terra illa, aut prata, censum aliquem debent, abbas et capitulum suum illud persolvent. Ut hoc autem maneat ratum et inconvulsum presenti scripto fecimus annotari et sigilli nostri impressione muniri. Actum Senonis, anno incarnati Verbi Mº Cº XCº. Data per manum Gaufridi præcentoris et cancellarii nostri.